20.10.2009 15:25   "Ettevaatuspõhimõttele tuginedes ei saa senise keskkonnamõju hindamise aruande põhjal gaasitrassi rajamisega nõustuda, sest puudulikult on arvestatud Läänemere ökosüsteemi unikaalsust, ajaloolist reostuskoormust ning nendest asjaoludest tingitud ohte keskkonnale ja inimese tervisele," seisab komisjonide otsuses.    Komisjonid leiavad, et keskkonnamõjude hindajad pole arvesse võtnud Läänemere eripärasid. "Näiteks on veemasside liikumist kirjeldatud avaookeani jaoks väljatöötatud mudelitega, mis ei vasta Läänemerele," märgitakse otsuses.    "Arvestades kavandatava gaasitrassi mastaapsust ja suurt mõju keskkonnale on väga oluline kõikehõlmav infovahetus ja piiriülese keskkonnamõju hindamise konventsiooni (Espoo konventsiooni) käsitlemine sidusa tervikuna," toonitavad  komisjonid.    Komisjonid otsustasid toetada algatust samasisulise avalduse eelnõu esitamiseks Riigikogule ja avada see hiljemalt homme allkirjade andmiseks Riigikogu liikmetele.    Riigikogu komisjonid otsustasid nõuda ka senisest läbipaistvamat rahvusvahelist asjaajamist ja avalikkuse ning teadlaskonna tõhusamat kaasamist Nord Streami keskkonnamõju hindamise aruande arutelusse.